ORDE do 1 de xullo de 2008 pola que se dispón o incremento dos créditos existentes para o financiamento das axudas previstas na Orde do 14 de febreiro de 2008, pola que se establecen as bases reguladoras e se convocan subvencións para establecer servizos de transporte público nocturno a lugares de lecer baixo a marca NoiteBús.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 18/07/2008

Mediante Orde desta consellería do 14 de febreiro de 2008, establecéronse as bases reguladoras e convocáronse subvencións para establecer servizos de transporte nocturno a lugares de lecer baixo a marca NoiteBús.
Con esta actuación, a Consellería de Política Territorial, Obras Públicas e Transportes contribúe a dar solución a unha das primeiras preocupacións da nosa sociedade, cal é a sinistralidade nas nosas estradas e, singularmente, nos ámbitos do lecer nocturno, nos que é especialmente lesiva coa nosa xuventude.
Estes feitos levan a ter unha especial sensibilidade con esta cuestión, e a valorar positivamente cantas actuacións ou intentos se fan por parte dos distintos interlocutores para contribuír á súa minoración.
Neste sentido, ante a presente convocatoria de axudas tense presentado un volume de solicitudes moi elevado, cun volume que acada preto dun 50 % máis de importe que o inicialmente previsto. Este feito é valorado como altamente positivo, ao ser unha mostra da sensibilidade que comparten con esta administración os destinatarios das axudas (concellos e empresas privadas que presten servizos de transporte NoiteBús).
E o anterior é aínda máis relevante se temos en consideración que na presente liña de axudas incrementouse a dotación económica respecto das previsións do ano 2007 en máis do seu triplo, pasando dun total de 800.000  en 2007 a unha dotación de 2.800.000  para o ano 2008, e de 1.400.000 para o primeiro semestre de 2009.
Por todo isto, considerando a implicación dos destinatarios das axudas, e o eminente carácter social que estas teñen, ao ir dirixidas ao establecemento dun servizo de transporte nocturno a lugares de lecer, leva a considerar como non adecuada a realización dunha selección previa de servizos e a promover esta consellería o incremento dos créditos previstos mediante remanentes do programa 512A dos orzamentos de gastos desta administración.
Este esforzo levará ao establecemento do conxunto de servizos solicitados, coa conseguinte opción de valoración posterior do seu funcionamento, no marco das facultades que a orde de convocatoria outorgan á administración concedente de efectuar unha avaliación da prestación dos servizos e a revogación, ex post, daqueles que non acaden os mínimos de usuarios comprometidos.
En consecuencia, achegando esta consellería unha maior dispoñibilidade orzamentaria, cómpre incrementar o importe dos créditos destinados ás axudas que poderán ser concedidas ao abeiro da referida orde do 14 de febreiro, coa finalidade de facer chegar estas ao maior número de beneficiarios.
Por todo o exposto e no uso das facultades que me foron conferidas,
DISPOÑO:
Artigo 1º.-Amplíase o importe das axudas que se van conceder ao abeiro da Orde desta Consellería de Política Territorial, Obras Públicas e Transportes do 14 de febreiro de 2008, pola que se establecen as bases reguladoras e se convocan subvencións para establecer servizos de transporte público nocturno a lugares de lecer baixo a marca NoiteBús, nas seguintes aplicacións orzamentarias dos orzamentos xerais da Comunidade Autónoma de Galicia, e importes:
Ver referencia pdf "13900D007P025.PDF"
Artigo 2º.-Esta modificación non afecta o prazo establecido na referida orde para a presentación de solicitudes nin determina, tanto a necesidade de apertura dun novo prazo de presentación de solicitudes.
Santiago de Compostela, 1 de xullo de 2008.
María José Caride Estévez
Conselleira de Política Territorial, Obras Públicas
e Transportes